
RAPORT

asupra proiectului de Lege  privind modificarea  art. 3 alin.(2) 
al Legii  nr.115/1999  privind responsabilitatea ministerială


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu proiectul de Lege privind modificarea  art. 3 alin.(2) al Legii  nr.115/1999  privind responsabilitatea ministerială, trimis cu adresa nr. PL.X. 64 din 15 februarie 2006, înregistrat sub nr. 31/132  din 15 februarie 2006.

 Senatul, în calitate de primă Cameră sesizată, a adoptat, în condiţiile art.75 alineatul (2) teza a III-a din Constituţia României, republicată, proiectul de lege.

Potrivit prevederilor art. 75 din Constituţia României, republicată şi ale art. 92 alin. (9) pct.2, lit.i) din Regulamentul Camerei Deputaţilor, republicat, competenţa decizională, în cazul acestui proiect de lege, aparţine Camerei Deputaţilor. 

Guvernul, prin punctul de vedere, transmis cu adresa nr.2382 din 04.10.2005, nu susţine adoptarea acestei iniţiative legislative în forma prezentată.
Consiliul Legislativ  a avizat favorabil propunerea legislativă, conform avizului nr. 607/27.05.2005.

Propunerea legislativă supusă dezbaterii are ca obiect de reglementare  modificarea  alineatului (2)  al art.3 din Legea nr.115/1999 privind responsabilitatea ministerială. Modificarea propusă constă în scurtarea, la 10 zile lucrătoare, a termenului de prezentare de către membrii Guvernului, a informaţiilor şi documentelor solicitate de Camera Deputaţilor, Senat şi comisiile permanente ale acestora.
În conformitate cu prevederile art. 61 din Regulamentul Camerei Deputaţilor, membrii comisiei  au examinat proiectul de lege mai sus menţionat  în  şedinţa din  15  martie 2006.
 
La  lucrările comisiei a luat parte, în calitate de invitat, din partea Ministerului justiţiei, doamna secretar de stat Katalin Barbara Kibedi.

 
Precizăm că la dezbaterile comisiei nu a luat parte nici unul dintre iniţiatorii propunerii legislative, deşi domnul deputat Marian Sorin Paveliu, unul dintre iniţiatori,  a fost anunţat personal.
 
La comisie a fost depus un  amendament, formulat în scris, de către domnul deputat Marian Sorin Paveliu. 
 
Cu prilejul dezbaterilor, membrii comisiei au reţinut faptul că textul art.3 alin.(2) din  Legea nr.115/1999 a fost  reactualizat prin titlul III al Ordonanţei de urgenţă a Guvernului nr.24 din 21 aprilie 2004, aprobată prin Legea nr.601/2004,  stabilindu-se  un termen de  „maximum de 20 de zile de la primirea solicitării” pentru transmiterea informaţiilor şi a documentelor cerute. Este adevărat că, în Legea nr.544/2001 privind liberul acces la informaţiile de interes public, este prevăzut un  termen de 10 zile pentru transmiterea  informaţiilor de interes public, dar, potrivit aceleiaşi reglementări, acesta poate fi prelungit până la 30 de zile. Faţă de aceste considerente şi ţinând cont  şi de faptul că transmiterea punctului de vedere al Guvernului la iniţiativele legislative se face numai după primirea informaţiilor primite de la ministerul de resort şi, respectiv, după aprobarea acestuia în şedinţele săptămânale, se apreciază că  actuala   reglementare care prevede un termen de 20 de zile  este justificată, reprezentând un termen rezonabil.
           
Din numărul total de 25 membri ai Comisiei juridice, de disciplină şi imunităţi au participat la şedinţă 15 deputaţi,.
În urma dezbaterii, membrii comisiei au hotărât, cu majoritate de voturi  (un vot împotrivă), să propună plenului Camerei Deputaţilor respingerea   proiectului de Lege privind modificarea  art. 3 alin.(2) al Legii  nr.115/1999  privind responsabilitatea ministerială. În  conformitate  cu prevederile art.104 alin.(3) din Regulamentul Camerei Deputaţilor, republicat, redăm în anexa la prezentul raport de respingere, amendamentele depuse, care nu au mai făcut obiectul dezbaterii. 
 
 
În raport de obiectul şi conţinutul său, proiectul de lege face parte din categoria legilor organice.

                                    PREŞEDINTE,                                                        SECRETAR,
                                     Sergiu Andon                                                         George Băeşu
Anexa         
Amendament  depus la proiectul de Lege PL.X.64
	Nr.

crt.
	Textul  iniţial
	Textul propus de Comisie

( autorul amendamentului)

	Motivarea


	Camera Decizională

	1.
	           Titlul legii
Lege privind modificarea art.3 alin.(2) al Legii nr.115/1999 privind responsabilitatea ministerială

         ARTICOL UNIC- Alin.(2) al art.3 din Legea nr.115/1999 privind responsabilitatea ministerială, publicată în Monitorul Oficial al României, Partea I, nr.334 din 20 mai 2002, republicată, cu modificările şi completările ulterioare se modifică şi se completează după cum urmează: 
   „ (2) Refuzul nejustificat de a prezenta Camerei Deputaţilor, Senatului sau comisiilor permanente ale acestora, în termen de 10 zile, informaţiile şi documentele cerute de acestea în cadrul activităţii de informare a Parlamentului de către membrii Guvernului, potrivit art.111 alin.(1) din Constituţia României, republicată.”
	         Nemodificat

          ARTICOL UNIC- Alin.(2) al art.3 din Legea nr.115/1999 privind responsabilitatea ministerială, publicată în Monitorul Oficial al României, Partea I, nr.334 din 20 mai 2002, republicată, cu modificările şi completările ulterioare se modifică şi se completează după cum urmează:  

„(2) Guvernul şi celelalte organe ale administraţiei publice sunt obligate să prezinte Camerei Deputaţilor şi Senatului, precum  şi comisiile parlamentare informaţiile şi documentele cerute în temeiul art.111 alin.(1) din Constituţie, republicată, în termen de maximum 10 zile lucrătoare de la primirea solicitării.” 
       Autor: deputat Marian Sorin Paveliu
	        Modificarea textului se impune ţinând cont de regulile de elaborare a actelor normative, în sensul intervenţiei asupra textului actualizat la data modificării. Astfel, incluzând în textul de lucru toate modificările aduse de următoarele acte: Legea nr.161/2003; O.U.G. nr.24/2004; O.U.G. nr.3/2005 şi Legea nr.90/2005, acesta este textul care rezultă din modificarea termenului de răspuns, de la 20 la 10 zile lucrătoare, acesta fiind şi  scopul urmărit de iniţiativa legislativă, conform expunerii de motive.
	 Camera Deputaţilor


                    PREŞEDINTE,                                                            SECRETAR,
                    Sergiu Andon                                                               George Băeşu

